केंद्र ने कहा- बृजभूषण पर FIR से पहले जांच जरूरी, प्रियंका गांधी बोलीं- बहनें रो रहीं, आइए साथ दें
WFI President Brij Bhushan Sharan Singh Sexual Harassment Case भारतीय कुश्ती संघ (WFI) के अध्यक्ष और BJP सांसद बृजभूषण शरण सिंह के खिलाफ दिल्ली के जंतर-मंतर पर पहलवानों का धरना चौथे दिन बुधवार को भी जारी है। तीन दिन बाद रेसलर्स फिर से अपनी दिनचर्या के अनुसार ढलने लगे हैं। बुधवार सुबह नियमित तौर पर पहलवान जगे।
भारतीय कुश्ती संघ (WFI) के अध्यक्ष BJP सांसद बृजभूषण शरण सिंह के खिलाफ दिल्ली के जंतर-मंतर पर पहलवानों का धरना चौथे दिन बुधवार को भी जारी है। देश के सॉलिसिटर जनरल (SG) तुषार मेहता ने सुप्रीम कोर्ट में कहा कि WFI अध्यक्ष बृजभूषण शरण सिंह के खिलाफ FIR दर्ज करने से पहले प्रारंभिक जांच करनी बहुत जरूरी है।
सुप्रीम कोर्ट में बुधवार को दिल्ली पुलिस ने FIR दर्ज न करने का जवाब दाखिल किया। जिसमें कहा कि पुलिस इसमें केस दर्ज करने से पहले जांच कर रही है। आरोपों की जांच के बाद प्राथमिकी दर्ज करने की ओर बढ़ा जाएगा। वहीं, प्रियंका गांधी ने अपील की है कि पहलवानों का साथ दें, उनका साथ दें। इसी बीच धरना स्थल पर राजस्थान से चलकर दिल्ली पहुंचे जम्मू-कश्मीर के पूर्व राज्यपाल सत्यपाल मलिक ने भी खिलाड़ियों का समर्थन किया।
दिल्ली महिला आयोग (DCW) की अध्यक्ष स्वाति मालीवाल ने कहा कि 5 दिन हो गए पर दिल्ली पुलिस ने रेसलर्स की शिकायत पर FIR दर्ज नहीं की, ये गैर-कानूनी है। कानून की धारा 166 A (C) IPC कहती है, अगर पुलिस वाला सेक्सुअल हैरेसमेंट की FIR दर्ज न करे तो उसके खिलाफ FIR हो सकती है। हमने दोषी पुलिस अफसरों पर FIR करने की सिफारिश भेजी है।
पहलवानों ने जंतर-मंतर पर लगाई दौड़
वहीं, चौथे दिन की शुरुआत पहलवानों ने जंतर-मंतर की सड़कों पर दौड़ लगाने से की। वह मॉर्निंग वॉक कॉस्टयूम पहनकर उतरे। इस दौरान वहां उन्होंने वर्कआउट किया और अस्थाई अखाड़ा मानकर ट्रेनिंग भी की। करीब 1 घंटे तक पहलवानों ने वहां पसीना बहाया।
ओलंपियन पहलवान बजरंग पूनिया ने कहा- हम शांतिपूर्ण तरीके से विरोध कर रहे हैं और यहां ट्रेनिंग भी कर रहे हैं। देश की जनता ने हमें देश के लिए पदक जीतने की जिम्मेदारी दी है और हमें इसे निभाना है। पुलिस ने अभी तक FIR दर्ज नहीं की है, तो पुलिस हमें विरोध करने या प्रशिक्षण देने से कैसे रोक सकती है?।
प्रियंका गांधी की अपील- आइए इन बहनों का दें साथ, ये देश के मान की बात है
कांग्रेसी नेता प्रियंका गांधी ने ट्वीट कर लिखा- खिलाड़ी देश का मान होते हैं। देश उन पर गर्व क्यों करता है? क्योंकि तमाम मुश्किलों के बावजूद अथक मेहनत और बहुत कुछ सहकर जब वे पदक जीतते हैं, तो उनकी जीत में हमारी जीत होती है, देश मुस्कुरा उठता है। महिला खिलाड़ियों की जीत बाकियों से बड़ी होती है।
वे देश की संसद के बगल की सड़क पर आंखों में आंसू लिए बैठी हैं। लंबे समय से चल रहे शोषण के खिलाफ उनकी शिकायत कोई सुन नहीं रहा। मजबूत बाजुओं, मगर भोले दिल की इन लड़कियों ने यकीन किया जब इनसे सरकार ने कहा कि जांच होगी, मगर जांच नहीं हुई। सजा का प्रश्न ही नहीं उठा। क्या सरकार दोषियों को बचाना चाहती है। किसका दबाव है दिल्ली पुलिस पर?
क्यों इसी पुलिस द्वारा विपक्ष के नेताओं पर भारत जोड़ो यात्रा में किसी लड़की का दर्द सुनने पर पूछताछ की जाती है। मगर, देश का मान बढ़ाने वाली खिलाड़ियों की गुहार अनसुनी कर दी जाती है। एक पार्टी और उसके नेताओं का घमंड जब आसमान चढ़ जाता है, तब ऐसे ही आवाजों को कुचला जाता है। आइए अपनी इन बहनों का साथ दें। यह देश के मान की बात है।
सुप्रीम कोर्ट में 28 अप्रैल को होगी सुनवाई
7 महिला रेसलर्स की याचिका पर सुनवाई करने के लिए सुप्रीम कोर्ट राजी हो गया है। कोर्ट ने कहा- 'पहलवानों ने याचिका में यौन उत्पीड़न के गंभीर आरोप लगाए हैं। इन पर विचार किए जाने की जरूरत है।' अब इस मामले में शुक्रवार यानी 28 अप्रैल को सुनवाई होगी।
CJI डीवाई चंद्रचूड़ ने भारतीय कुश्ती संघ (WFI) के अध्यक्ष और BJP सांसद बृजभूषण शरण सिंह के खिलाफ अब तक FIR दर्ज नहीं करने को लेकर दिल्ली पुलिस को भी नोटिस जारी किया है। इसके अलावा, सुप्रीम कोर्ट ने 7 महिला शिकायतकर्ताओं के नाम ज्यूडिशियल रिकॉर्ड से हटाने के लिए कहा, ताकि इनकी पहचान सामने ना आए। 7 महिला रेसलर्स ने सोमवार को भाजपा सांसद बृजभूषण शरण सिंह के खिलाफ FIR दर्ज करने के लिए याचिका दाखिल की थी।
ये खबरें भी पढें...
योगेश्वर दत्त ने बबीता-विनेश के आरोपों को नकारा:बोले- वीडियोग्राफी के सामने बयान हुए, सदस्यों ने रिपोर्ट पढ़कर साइन किए; उत्पीड़न जैसी बात नहीं हुई
दिल्ली के जंतर मंतर पर बैठे पहलवानों के धरने को लेकर विनेश फोगाट और बबीता फोगाट के आरोपों पर जांच कमेटी के सदस्य और ओलंपिक मेडल विजेता योगेश्वर दत्त ने अपना पक्ष रखा है। उन्होंने कहा कि कमेटी ने वीडियोग्राफी के द्वारा सभी खिलाड़ियों के बयान लिए गए। (पढ़ें पूरी खबर)
महिला रेसलर्स की याचिका पर SC में शुक्रवार को सुनवाई:FIR न करने पर दिल्ली पुलिस को नोटिस, पहलवान बोले- शिकायत वापस लेने का दबाव, जान को खतरा
दिल्ली के जंतर-मंतर पर महिला पहलवानों का धरना तीसरे दिन मंगलवार को भी जारी है। इस बीच, सुप्रीम कोर्ट 7 महिला रेसलर्स की याचिका पर सुनवाई करने के लिए राजी हो गया है। कोर्ट ने कहा, 'पहलवानों ने याचिका में यौन उत्पीड़न के गंभीर आरोप लगाए हैं। इन पर विचार किए जाने की जरूरत है।' अब इस मामले में शुक्रवार को सुनवाई होगी। (पढ़ें पूरी खबर)
WFI विवाद में बबीता फोगाट का बड़ा खुलासा:बोलीं- ठीक से नहीं हुई जांच; श्रीमन राधिका ने बदतमीजी करते हुए रिपोर्ट छीनी
भारतीय कुश्ती संघ के बृज भूषण शरण पर लग रहे आरोपों की जांच कर रही कमेटी की सदस्य बबीता फोगाट पहली बार मीडिया के सामने आई है। उन्होंने एक के बाद एक कई बड़े खुलासे किए हैं। उन्होंने कहा कि जांच कमेटी के सदस्यों ने जांच ठीक से नहीं की है। सभी की सहमति के साथ रिपोर्ट नहीं बनी। (पढ़ें पूरी खबर)
पहलवानों के समर्थन में नेता और किसान:पूर्व CM भूपेंद्र हुड्डा ने जंतर-मंतर पर पहुंचकर दिया समर्थन; किसान नेता राकेश टिकैत ने भी मांगा न्याय
देश की राजधानी दिल्ली के जंतर-मंतर पर भारतीय कुश्ती संघ के अध्यक्ष बृज भूषण शरण सिंह पर केस दर्ज और गिरफ्तारी की मांग को लेकर धरने पर बैठे पहलवानों को लगातार राजनीतिक पार्टियों, किसानों का समर्थन मिल रहा है। मंगलवार दोपहर को धरने पर हरियाणा के पूर्व मुख्यमंत्री भूपेंद्र सिंह हुड्‌डा बड़ी संख्या में कार्यकर्ताओं के साथ पहुंचे। (पढ़ें पूरी खबर)